Komisijos sprendimas
2002 m. kovo 18 d.
nustatantis patikslintus ekologinius kriterijus, taikomus suteikiant avalynei ekologinius ženklus, ir iš dalies keičiantis Sprendimą 1999/179/EB
(pranešta dokumentu Nr. C(2002) 1015)
(tekstas svarbus EEE)
(2002/231/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1980/2000 dėl pakeistos Bendrijos ekologinio ženklo suteikimo sistemos [1], ypač į jo 4 straipsnį ir 6 straipsnio 1 dalį,
kadangi:
(1) Pagal Reglamentą (EB) Nr. 1980/2000 Bendrijos ekologinį ženklą galima suteikti produktui, pasižyminčiam tokiomis savybėmis, kurios yra ypač svarbios geriau įgyvendinant pagrindinius aplinkos apsaugos reikalavimus.
(2) Reglamentas (EB) Nr. 1980/2000 nustato, kad konkretūs kriterijai, taikomi suteikiant ekologinį ženklą, nustatomi pagal produktų grupes.
(3) Minėtas reglamentas taip pat nustato, kad kriterijai, taikomi suteikiant ekologinį ženklą, bei su jais susiję vertinimo bei patikros reikalavimai, turi būti svarstomi tinkamu laiku iš naujo kol baigs galioti kiekvienai produktų grupei nustatyti kriterijai. Kriterijus apsvarsčius iš naujo, priimamas pasiūlymas jų galiojimą pratęsti, panaikinti arba juos pakeisti.
(4) Siekiant atsižvelgti į rinkos pokyčius, būtina tikslinti ekologinius kriterijus, nustatytus 1999 m. vasario 17 d. Komisijos sprendime 1999/179/EB, nustatančiame ekologinius kriterijus, taikomus skiriant avalynei Bendrijos ekologinius ženklus [2]. Tuo pat metu derėtų iš dalies keisti minėto sprendimo, pratęsto Komisijos sprendimu 2001/832/EB [3], ir produktų grupės apibrėžimo galiojimo laiką.
(5) Derėtų priimti naują Komisijos sprendimą, nustatantį konkrečius šiai produktų grupei taikomus ekologinius kriterijus, kurie galios penkerius metus.
(6) Tikslinga, kad kurį laiką, bet ne ilgiau kaip dvylika mėnesių, kartu galiotų nauji šiame sprendime ir Sprendime 1999/179/EB nustatyti kriterijai, kad, įmonės, kurių produktams buvo suteikti ekologiniai ženklai, arba kurios įteikė paraiškas, kad jų produktams būtų suteikti ekologiniai ženklai, iki šio sprendimo taikymo dienos, galėtų skirti pakankamai laiko pritaikyti savo produktus prie naujų kriterijų reikalavimų.
(7) Šiame sprendime nurodytos priemonės grindžiamos Europos Sąjungos ekologinių ženklų suteikimo tarybos, įkurtos pagal Reglamento (EB) Nr. 1980/2000 13 straipsnį, siūlomais kriterijais.
(8) Šiame sprendime nustatytos priemonės atitinka pagal Reglamento (EB) Nr. 1980/2000 17 straipsnį įkurto komiteto nuomonę,
PRIĖMĖ ŠĮ SPRENDIMĄ:
1 straipsnis
Tam, kad pagal Reglamento (EB) Nr. 1980/2000 reikalavimus avalynei būtų suteiktas Bendrijos ekologinis ženklas, avalynė turi būti priskirta produktų grupei "avalynė", kaip apibrėžta šio sprendimo 2 straipsnyje, ir atitikti šio sprendimo priede nustatytus ekologinius kriterijus.
2 straipsnis
Produktų grupei "avalynė" priskiriami:
Visi aprangos produktai, skirti apsaugoti arba dengti koją ir išorinėje pusėje turintys pritvirtintą padą, kuris liečiasi su žeme.
3 straipsnis
Kad būtų galima administruoti, produktų grupei "avalynė" priskiriamas kodas "017".
4 straipsnis
Sprendimo 1999/179/EB 3 straipsnis pakeičiamas ir išdėstomas taip:
"Produktų grupės apibrėžimas ir produktų grupei taikomi konkretūs ekologiniai kriterijai galioja iki 2003 m. kovo 31 d."
5 straipsnis
Šis sprendimas taikomas nuo 2002 m. balandžio 1 d. iki 2006 m. kovo 31 d. Jeigu patikslinti kriterijai nebus patvirtinti, šis sprendimas galioja iki 2007 m. kovo 31 d.
Produktų grupei "avalynė" priskiriamų produktų, kuriems ekologinis ženklas buvo suteiktas iki 2002 m. balandžio 1 d., gamintojai gali naudoti tą ženklą iki 2003 m. kovo 31 d.
Produktų grupei "avalynė" priskiriamų produktų, kurių gamintojai jau įteikė paraišką, kad jų gaminiams būtų suteiktas ekologinis ženklas iki 2002 m. balandžio 1 d., ekologinis ženklas gali būti suteiktas pagal Sprendimo 1999/179/EB reikalavimus iki 2003 m. kovo 31 d.
Naujoms paraiškoms, kad produktų grupei "avalynė" būtų suteiktas ekologinis ženklas, nuo 2002 m. balandžio 1 d. taikomi šiame sprendime nustatytų kriterijų reikalavimai.
6 straipsnis
Šis sprendimas skirtas valstybėms narėms.
Priimta Briuselyje, 2002 m. kovo 18 d.